Kemikalije v in okoli nas

Uporaba kemikalij v industriji, obrti, kmetijstvu in tudi doma narašča. Četudi se tega v celoti ne zavedamo, so prisotne v številnih izdelkih za vsakodnevno uporabo, npr. v čistilih, sredstvih za odstranjevanje mrčesa, osveževalcih prostorov, sredstvih za varstvo in nego rastlin ter domačih živali, v živilih, vključno s pitno vodo, v kozmetičnih izdelkih ipd., pa tudi v izdelkih, za katere na prvi pogled sploh ne bi rekli, da so s tega vidika vprašljivi. Vpliv kemikalij na zdravje človeka in okolje je lahko škodljiv, saj vstopajo v telo z zaužitjem, vdihavanjem ali preko kože. Zato je namen vsesplošne akcije ozaveščanja v okviru tedna kemijske varnosti na to opozoriti in vzpodbuditi ljudi, da natančno preberejo napise na embalaži oziroma v priloženih navodilih za uporabo tovrstnih izdelkov ter upoštevajo tam priporočene ukrepe za zavarovanje zdravja in okolja. V ta namen je nujno spoznati pomen simbolov in drugih oznak, ki omogočajo kupcu oziroma uporabniku, da izbira med bolj in manj nevarnimi izdelki. Pravilna izbira in ustrezno ravnanje s kemikalijami tekom njihovega življenjskega kroga je zelo pomembno, zato nanje ne smemo gledati samo kot uporabniki pač pa celostno in se vprašati tudi, koliko kemikalij je bilo vključenih v izdelavo nekega izdelka in kaj bo iz njega nastalo, ko bo postal odpadek. Pri izdelavi delov za osebni računalnik ali mobilni telefon se na primer vanje vgradi vanje kar nekaj nevarnih kemikalij, ki tekom proizvodnje lahko škodijo zdravju delavcev in okolju, prav tako se lahko ponovno sprostijo potem, ko računalnik zavržemo, vendar le redko kdo razmišlja o tem. Zato sta komunikacija o tveganjih in ozaveščanje ključnega pomena.